Gedagte vir die dag: Liefde vir God bied ewige hoopFoto: Annelize Brits Laat ons styf vashou aan die hoop wat ons bely, want God isgetrou: Hy doen wat Hy beloof het. Laat ons ook na mekaar omsien deur mekaar aan te spoor tot liefde en goeie dade. (Hebreërs 10:23-24) Voel dit soms vir jou of jy terugsak of selfs uitsak as dit by jou geestelike lewensreis kom? Hierdie gedeelte noem twee praktiese riglyne wat ’n mens kan toepas om jou terug in die resies te plaas. Nommer een: Skep moed en kweek uithouvermoë deur styf vas te hou aan die Goddelike hoop. God sal beslis doen wat Hy beloof het en aan aardse lyding ŉ einde maak. God se genade is elke môre nuut, ons moet ons hele lewe lank verbete daaraan vasklou. Hy is gister, vandag en môre dieselfde, die rots op wie ons ons lewe kan bou. Ons moenie in wanhoop verval weens lewensomstandighede nie, of terugsak in ons geloofslewe nie. Hou moed, hou vol, hou vas aan God! Nommer twee: Gelowiges moet na mekaar omsien en aanspoor om in liefde teenoor mekaar op te tree, ons moet met ander woorde goeie dade teenoor ander doen. Ons moet werklik aktief deelneem aan al die aktiwiteite van ons gemeente, want net dan sal ons medegelowiges mekaar voldoende leer ken om te weet in watter opsig ons liefde en goeie dade tekort skiet. Wanneer ons mekaar liefhet, werk God in en deur ons en maak ons Hom sigbaar vir die wêreld. Augustinus het gesê: “Hy wat met liefde gevul is, is vol van God self.” ’n Nuwe lewe in Christus spel ’n nuwe verhouding met ons naaste. Ons moet ons blydskap en trane opreg met mekaar deel, ander se trane afdroog en elkeen se hande omhoog hou in moeilike tye. Net soos dit ons as aardse ouers se hartsbegeerte is dat ons kinders oor die weg moet kom en lief wees vir mekaar, só is dit ons hemelse Vader se begeerte dat ons, sy kinders, ons verskille opsy sit en mekaar sal liefhê – liefde is altyd ’n bietjie blind vir ander se foute!